Nr. 255 / .2023

Aprob,

p. MINISTRUL SĂNĂTĂȚII

 SECRETAR DE STAT

CĂTĂLIN VIŞEAN

REFERAT DE APROBARE

 În anii 2002, 2004, 2006, 2007, 2012 şi în perioada martie 2017- decembrie 2019 au avut loc evaluări ale unităţilor spitaliceşti, secţiilor, compartimentelor de obstetrică-ginecologie şi neonatologie, în conformitate cu Ordinul Ministrului Sănătăţii şi Familiei nr. 910/2002 privind criteriile de ierarhizare a secţiilor de spital de specialitate obstetrică, ginecologie şi neonatologie, cu modificările şi completările ulterioare incluse în Ordinul Ministrului Sănătăţii nr.272/ 2009, acte normative care nu au fost publicate în Monitorul Oficial al României și care prevăd o procedură periodică de ierarhizare.

 După expirarea etapei de evaluare din perioada martie 2017- decembrie 2019, au sosit solicitări de la mai multe spitale pentru obţinerea nivelului de ierarhizare, în vederea clasificării acestora în funcţie de competenţă; clasificarea spitalelor în funcţie de competenţă, in conformitate cu ORDINUL nr. 323/ 2011 privind aprobarea metodologiei şi a criteriilor minime obligatorii necesare, poate fi solicitată fără restricţionare asupra perioadei de timp în care unitatea sanitară poate transmite către direcţia de sănătate publică o cerere, justificată, în acest sens; pentru încadrarea unităţii sanitare într-o anumită categorie, în funcţie de competenţă, structura de obstetrică-ginecologie trebuie să deţină un grad corespunzător de ierarhizare, „*în conformitate cu prevederile ordinului ministrului sănătăţii şi familiei privind criteriile de ierarhizare a secţiilor de spital de specialitate obstetrică, ginecologie şi neonatologie*”, cu modificările şi completările ulterioare.

 Pentru armonizarea procedurii de evaluare a maternităților cu cea prevăzută pentru clasificarea spitalelor în funcţie de competenţă, cu scopul de a putea ierarhiza maternităţile în mod continuu, s-a elaborat prezentul proiect de ORDIN privind metodologia şi criteriile minime obligatorii de ierarhizare a structurilor de obstetrică-ginecologie şi a celor în care se asigură asistenţă medicală pentru nou-născuți și pentru modificarea și completarea Ordinului ministrului sănătăţii nr. 323/2011 privind aprobarea metodologiei şi a criteriilor minime obligatorii pentru clasificarea spitalelor în funcţie de competenţă. În prezent criteriile de ierarhizare a secţiilor de spital de specialitate obstetrică, ginecologie şi neonatologie sunt prevăzute în Ordinul Ministrului Sănătăţii şi Familiei nr. 910/2002, cu modificările şi completările ulterioare, nepublicat în Monitorul Oficial al României. Motivul nepublicării este că, în anul 2002, Ordinul Ministrului Sănătăţii şi Familiei nr. 910/2002 a fost considerat un ordin intern al sistemului medical și a fost transmis direct către direcțiile de sănătate publică. La data intrării în vigoare a noului proiect ordin mai sus menționat va fi abrogat Ordinul Ministrului Sănătăţii şi Familiei nr. 910/2002, printr-un act normativ care de asemenea nu va fi publicat în Monitorul Oficial al României.

Concomitent va fi abrogat și Ordinul Ministrului Sănătăţii nr. 417/ 2004 privind înfiinţarea unităţii de transport neonatal specializat, publicat în Monitorul Oficial al României, Partea I, nr. 349 din 21 aprilie 2004, cu modificările ulterioare, emis conform prevederilor Ordinului ministrului sănătăţii nr. 910/2002 și în baza Hotărârii Guvernului nr. 534/2002 pentru aprobarea Strategiei privind reabilitarea şi reorganizarea sistemului de asistenţă medicală spitalicească de specialitate în obstetrică-ginecologie şi neonatologie din România, a cărei durată de valabilitate a fost pentru perioada 2002 – 2004. Ordinul Ministrului Sănătăţii nr. 417/ 2004 specifică înfiinţarea, în mod experimental, a trei unităţii de transport neonatal specializat, iar pentru asigurarea fondurilor necesare funcţionării figurează programele de sănătate 2/10 şi, respectiv, 3/17, care nu mai sunt de actualitate. În Anexa 2 a noului proiect de ordin, unitățile de nivel 3a și 3b pot avea ambulanță de transport adaptată transportului nou-născuților critici, care va prelua rolul unității de transport neonatal specializat, fiind dotată cel puțin cu incubator de transport, sistem de ventilație, monitorizare, infuzomate, aspirator de secreții. Fondurile destinate achiziționării acestui tip de ambulanțe sunt prevăzute în Programul Național de Redresare și Reziliență.

Pe baza nivelului de ierarhizare decis în condiţiile metodologiei prevăzute în anexa 1 la prezentul proiect de ordin, fiecare direcţie de sănătate publică transmite către direcția de specialitate din Ministerul Sănătății, propunerile de modificare şi completare a Ordinului ministrului sănătăţii publice nr. 1.881/2006 privind ierarhizarea unităţilor spitaliceşti, a secţiilor şi compartimentelor de obstetrică-ginecologie şi neonatologie, care vor fi incluse în actul normativ mai sus menționat în termen de 3 luni.

În termen de 3 luni de la intrarea în vigoare a prezentului ordin se impune aprobarea prin ordin al ministrului sănătăţii a nivelului de ierarhizare a structurilor în care se asigură asistenţă medicală pentru nou-născuți din spitalele de pediatrie care acordă servicii de terapie intensivă pentru nou-născuți.

 Ținând cont de necesitatea respectării reglementărilor privind transparenţa decizională, vă rugăm să aprobaţi postarea pe site-ul Ministerului Sănătăţii a proiectului de ORDIN privind aprobarea metodologiei şi criteriilor minime obligatorii de ierarhizare a structurilor de obstetrică-ginecologie, neonatologie şi pediatrie care asigură servicii de terapia intensivă pentru nou-născuți și pentru modificarea și completarea Ordinului ministrului sănătăţii nr. 323/2011 privind aprobarea metodologiei şi a criteriilor minime obligatorii pentru clasificarea spitalelor în funcţie de competenţă, la rubrica „Transparenţă decizională- Acte normative în transparenţă”.

Cu stimă,

 DIRECTOR GENERAL

 DR. COSTIN ILIUȚĂ

Red. /Dact. /PS 07.07.2023